Јавни РТВ сервис Босне и Херцеговине је представника за Песму Евровизије 2006 године у Атини изабрао интерном селекцијом, а 9. фебруара је саопштио да ће то бити састав Хари Мата Хари, потврђујући гласине које су о овоме кружиле већ два месеца. Емитер је босанскохерцеговачкој Евросонг кампањи дао и назив "Вријеме је за Босну и Херцеговину", а песму описао као босанску верзију приче о Ромеу и Јулији. Први је пут песма приказана јавности 5. марта 2006. године на посебној вечери „БХ Евросонг 06“ у сарајевском Народном позоришту уз живи пренос РТВ БиХ, где ју је Хари отпевао уживо уз овације публике, а шест дана касније Хари је са песмом био и на првом гостовању у Београду, на финалној вечери Европесме-Еуропјесме 2006. Песма "Лејла" је снажна балада о неузвраћеној, далекој љубави са јаким звуком севдаха и деоницама локалних инструмената. Текст су писали Фахрудин Пецикоза и Дејан Ивановић на музику Жељка Јоксимовића. Јоксимовић, представник Србије и Црне Горе на Песми Евровизије 2004. године у Истанбулу, изјавио је да је одбио сличне понуде из неколико европских земаља и да је "Лејлу" радио без накнаде, као драги поклон. Промотивни спот, који је режирао Пјер Жалица, осим Харија и дружине, приказује и традиционалне ткаље и дуванџију, а сниман је на неколико локација у Херцеговини — у планинама крај Блидиња, на језеру-националном парку Хутово блато, на Руишту, и у Мостару, крај Старог моста и у старом градском језгру. Песма је званично добила назив након гласања на мрежном месту РТВ БиХ, а остали предлози били су "Зар би могла ти другог вољети" и "Сакривена". На Избору, песма је освојила треће место, што је до сада најбољи пласман представника Босне и Херцеговине на том такмичењу.